
MINISERIE: DIAMANTRINGEN


To søstre, uventet drama, uskyld og lidenskapelige romanser. Dette er andre del i miniserien Diamantringen.

Kim Lawrence bor på en bondegård i det idylliske Anglesey. Hun løper en runde hver dag og synes det er den beste måten å komme i gang og få ny inspirasjon til bøkene sine på. Hun har alltid lest masse bøker og er fremdeles en like entusiastisk forfatter. Kim elsker historier med lykkelige slutter!


Prolog

Atten måneder tidligere i Zürich

Maya og Beatrice hadde dratt tidlig av sted, ikke alene, minibussen som fraktet turister fra det lille hotellet til flyplassen i Zürich hadde vært full av passasjerer. De hadde alle vært strandet av det voldsomme uværet som hadde ført til at alle skiløypene ble stengt i fire dager.

Nå var uværet over, men å dra tidlig hadde ikke fungert. Minibussen var blitt omdirigert før de kom frem til flyplassen. SMS-ene søstrene hadde fått fra flyselskapet hadde ikke vært særlig oppmuntrende eller hjelpsomme, og nyhetsmeldingene om sikkerhetsproblemer på flyplassen var urovekkende vage.

Ryktene svirret på nettet, og også på hotellet som lå en kort kjøretur unna flyplassen. Maya og Beatrice hadde bestemt seg for å vente der. De var ikke de eneste som hadde valgt denne løsningen. Anspente, irriterte og frustrerte flypassasjerer ventet sammen med dem.

Beatrice satte seg ned på en ledig barkrakk. «Det hadde vært fint å få svar før jul.» Bemerkningen ble ikke avlevert med den sedvanlige humoren hennes. Hun rynket pannen og la det ene benet over det andre, før hun rettet blikket mot mobilskjermen.

«Jeg kan gå og høre  …»

«Greit!» glefset Bea uten å se opp.

Maya sukket. Ingen tegn til bedring ennå. De hadde hatt en fryktelig krangel på skianlegget, og selv om de var blitt venner igjen, var stemningen en smule kjølig. Noe av det søsteren hadde sagt til henne  … Maya klarte ikke å glemme det.

«Ærlig talt, Maya, skal jeg liksom ta imot råd om forhold fra deg? Dummeste jeg har hørt. Du har aldri vært sammen med noen engang. Med det samme en fyr nærmer seg deg, skyver du ham bort», hadde Bea sagt anklagende.

Maya ble støtt. «Jeg var sammen med Rob i flere måneder!»

«Og du saboterte det forholdet akkurat som alle de andre – men det har knapt vært noen andre, har det vel? Du har aldri opplevd kjærlighetssorg, for du tør ikke å ta noen sjanser  …»

«Du tok en sjanse, og se hva det førte til!» Maya hadde angret med det samme ordene var ute. «Unnskyld, Bea, men jeg hater å se deg så deprimert. Jeg vet at du valgte å forlate Dante, men han  …»

«Ikke si noe stygt om Dante!» glefset søsteren, som ikke hadde gjort stort annet de siste dagene selv. «Ja, jeg forlot ham, Maya, men folk gjør det noen ganger! Og folk dør, vi vet det også. Det er sånn livet er – og jeg har i hvert fall et liv.» Bea hadde fått tårer i øynene og bedt om unnskyldning.

De hadde omfavnet hverandre og blitt venner igjen, men Maya visste at søsteren hadde ment alt hun hadde sagt, og det var sannsynligvis sant.

Hun prøvde å finne på noe oppmuntrende å si, men det kom sikkert ikke til å falle i god jord. Det var nok best å la være å si noe i det hele tatt. Hun burde ha kommet til samme konklusjon kvelden før. Idet hun tok noen skritt vekk for å strekke på bena, kastet hun et blikk over skulderen på søsteren. Hun følte seg hjelpeløs. Det var vanskelig å se en hun var så glad i ha det så vondt. Hun var glad i Bea, og uansett hvor ofte de kranglet, visste hun at de hadde et ubrytelig bånd og at Bea alltid ville stille opp for henne.

Båndet kunne ikke ha vært sterkere om de hadde vært biologiske søstre. Maya var adoptert av foreldrene til Bea, men Maya trodde at båndet dem imellom var sterkere. Hun hadde nemlig en biologisk søster der ute et sted, og henne hadde hun ingen kontakt med. Søsteren – eller halvsøsteren – var bare et navn og et ansikt på et bilde. Violetta. Halvsøsteren var tydeligvis ikke interessert i å bli kjent med Maya, i likhet med moren deres. Ingen av dem ville bli satt i forlegenhet av Maya.

Maya hadde aldri fortalt Bea eller adoptivmoren at hun hadde lett etter den biologiske familien sin. Da hun kontaktet Olivia Ramsey, hadde hun ikke visst hva hun kunne forvente. Men hun hadde fått en invitasjon til et lunsjmøte. Da hadde hun vært på nippet til å betro seg til Bea om de blandede følelsene hun hadde foran møtet med den fremmede som hadde født henne og så gitt henne fra seg med det samme. Men hun hadde ikke sagt noe, og nå hadde det gått halvannet år. Det var for sent å dele den hemmeligheten nå.

Skulle hun være helt ærlig overfor seg selv, hadde hun ikke lyst til å gjenoppleve avvisningen fra Olivia Ramsey igjen ved å fortelle det til Bea og moren. Den velkledde, åpenbart velstående kvinnen som hadde født henne, hadde sagt klart og tydelig ifra at det ikke fantes noen plass i livet hennes til den datteren hun hadde gitt fra seg. Hun hadde vist Maya et bilde av datteren hun hadde valgt å beholde – Violetta – og det hadde vært spikeren i kista for Mayas håp om å utvikle et forhold til henne.

Maya husket ikke nøyaktig hva hun hadde svart på Olivias avvisning, men hun hadde sagt noe om at hun ville være takknemlig om hun fikk vite om det var noen sykdommer i familien som hun burde kjenne til. Olivia, som ikke hadde virket overstrømmende empatisk, hadde gått på den løgnen.

Hun hadde altså ikke arvet empatien fra den biologiske moren sin, men hva med faren? Da hun endelig dristet seg til å spørre om identiteten hans, hadde hun ikke blitt noe klokere. Olivia hadde ikke visst navnet hans engang, men han hadde vært usedvanlig pen og veldig høy. Hun hadde uoppfordret fortalt hvorfor hun adopterte bort Maya – med følelsesløs stemme. Hun ville ha beholdt Maya hvis den gifte, rike elskeren hennes på den tiden hadde godtatt historien om at barnet var hans. Hvordan kunne hun vite at han hadde sterilisert seg? Maya måtte jo forstå at å si at man var enslig mor var et fryktelig dårlig sjekketriks.

«Au!»

Personen som dro en trillekoffert etter seg merket ikke kollisjonen engang. Maya søkte tilflukt bak en diger potteplante. Mens hun sto der, hadde hun godt utsyn til en ung kunstner som satt og tegnet karikaturer av gjestene.

Hun gned seg på leggen og sukket. Denne skiferien var blitt booket i siste øyeblikk og hadde i grunnen vært dømt til undergang fra første stund. Den hadde fått en dårlig start, og så gikk det bare nedover etter det. De hadde ikke engang kommet frem til hotellet, som de hadde så mange gode minner fra fra feriene i barndommen, før Maya kjente at et migreneanfall var på vei.

Det hadde vært et tegn på det som skulle komme og viste at det var en skjebnesvanger feil å prøve å gjenskape fortiden. Men da hotelleieren, en gammel venn av familien, hadde tilbudt henne og Beatrice rommet for en slikk og ingenting på grunn av en avbestilling i siste øyeblikk, hadde det vært et for godt tilbud å si nei til. De lindret den dårlige samvittigheten ved å kalle det en jobbferie. Som Beatrice sa: De kunne ikke være på et bedre sted for inspirasjon til vinterkolleksjonen Maya prøvde å gjøre klar til den forsinkede lanseringen av klesmerket deres.

Men de hadde ikke fått jobbet noe særlig. Det skyldtes verken Mayas migrene, skibakkene som lokket eller afterskifestene. Nei, det var takket være Dante, nesten-eksmannen til Beatrice. Han hadde dukket opp uten all den pomp og prakt som sømmet seg kronprinsen av San Macizo og kastet søsterens liv ut i kaos igjen.

Maya kunne tilgi ham for at han hadde vært grunnen til at klesmerket deres ikke hadde hatt noen suksess den første gangen, men hun kunne ikke tilgi ham for at han gjorde søsteren så fordømt ulykkelig. Før Bea forelsket seg i Dante, hadde hun vært den mest optimistiske og sprudlende personen Maya kjente. Nå for tiden, selv når hun smilte, var det tydelig at hun var dypt ulykkelig.

Maya skjøv vekk tankene på søsterens dårlige ekteskap og så fascinert på den unge kunstneren. Hånden hans fór over papiret, og på et blunk hadde han valgt ut de spesielle trekkene og forstørret dem til komiske proporsjoner.

Selv hadde hun trodd at hun hadde kunstneriske evner, men den ungdommelige selvtilliten hadde ikke tålt hånen og ydmykelsen fra stefaren. Den mannen hadde ikke lenger noen plass i livet deres, og Maya hadde bygget opp igjen mesteparten av selvtilliten, men hun hadde ikke fått tilbake den enkle gleden ved å uttrykke seg med kullstift eller maling.

Det var faktisk mulig at den grusomme Edward ubevisst hadde gjort henne en tjeneste. Det var så mange som var langt mer begavet enn henne som aldri opplevde suksess, og hun hadde ikke lyst til å bli en i rekken av de nesten-vellykkede.

Men denne fyren var dyktig. Hun så at ikke alle var fornøyde med de lite flatterende portrettene, men det var ikke hans skyld. Ikke brydde han seg om kommentarene heller.

«Kvantitet over kvalitet», sa han til henne over skulderen og fikk henne til å rykke skyldbevisst til.

«Jeg synes du er veldig flink», sa Maya og smilte. Hun kom ut fra gjemmestedet sitt bak den høye potteplanten og gikk nærmere. Kunstneren krøllet sammen tegningen som var blitt avvist og kastet seg over et nytt ark.

«Det betaler regningene, i hvert fall noen av dem. Og det er bedre enn å sulte på et loft. Det er så forrige århundre og det før der igjen. Å, nei, ikke nå igjen!» stønnet han da lysene flimret, og så ble det mørkt.

«Er det strømstans?» Det var blitt helt stille med det samme strømmen gikk, men nå snakket alle i munnen på hverandre. De fleste sa det hun nettopp hadde sagt.

«Ikke godt å vite. Strømmen har gått og kommet tilbake hele formiddagen. Og der er den tilbake igjen.»

Hånden hans beveget seg raskt over papiret igjen, karikaturen ble levende som ved magi. Et ansikt tok form – og så en personlighet.

Maya la hodet på skakke og betraktet ansiktet som tok form. En skarp, rett nese som så ut som om den var skapt til å se ned på andre fra, overdrevne kinnben, en munn med en tykk, sensuell overleppe som sto i kontrast til en bestemt underleppe, en dyp kløft i haken og en firskåren kjeve som så ut som om den var meislet i granitt. Tegningen oste av streng myndighet.

Hvis eieren av øynene med overdrevent lange vipper hadde en brøkdel av arrogansen, selvtilliten og myndigheten som stirret tilbake på Maya fra papiret, kom han ikke til å kjøpe tegningen. Denne personen så ikke ut som en som kunne le av seg selv.

Hun løftet blikket og så seg rundt etter modellen, og stivnet til da hun fikk øye på ham. Han raget et hode høyere enn de andre som var samlet i hotellobbyen. En imponerende høy, atletisk skikkelse iført en lang, svart ullfrakk som satt som støpt over de brede skuldrene. Det ravnsvarte håret var gredd tilbake fra en bred panne og nådde nesten ned til frakkekragen.

Maya la merke til auraen av makt og penger han utstrålte, selv på avstand, og han ga henne gåsehud – av flere grunner. Dette var en mann man enten elsket eller hatet, mistenkte hun. Det var noe veldig fascinerende ved ham. Maya følte seg både frastøtt og fascinert på samme tid. Men skjønnhet var alltid fascinerende – selv om man bare prøvde å finne en feil i alt det perfekte – og han var et syn for guder!

Kunstneren var dyktig, men jo nærmere modellen kom, jo mer kom begrensningene hans til syne. På den andre siden var det umulig å gjøre denne mannen om til en karikatur. Alt ved ham, fra den ranke holdningen til den smidige gangen og den perfekt meislede profilen, oste av styrke og sensualitet.

Kunstneren gikk frem med tegneblokken, og Maya kom plutselig til seg selv. Det gikk opp for henne at hun hadde glodd skamløst på mannen, og det gjorde henne flau. Hun senket blikket og kjente at rødmen bredte seg i kinnene. Utsultet på sex, sa en liten stemme i hodet.

Det var ikke noe hun kunne nekte for, men det antydet at det var noe dårlig. Kanskje det var det for noen, men for henne var det et bevisst valg. Det hadde ikke noe å gjøre med at hun var redd  … Hun lukket øynene og prøvde å la være å tenke på det Beatrice hadde sagt. Søsteren hadde det vondt, og noen ganger gikk det ut over andre.

Beatrice hadde lidenskap, og Maya, vel, hun var forsiktig. Hun antok at hun hadde svak seksualdrift, så hun misunte ikke Bea i det hele tatt. Noen ganger lurte hun på om søsteren trodde hun hadde funnet det samme som foreldrene deres hadde hatt før faren ble revet vekk.

Men hvordan kunne man vite om man hadde funnet det? Hvis man gikk ut fra at dette med sjelefrender stemte, kunne man jo bare gå rett forbi dem på gaten. Kanskje det var derfor de fleste – sånn så det i hvert fall ut for henne – nøyde seg med det nest beste. Eller så var de som Beatrice og innbilte seg at de hadde funnet sjelefrenden sin, men så gikk alt skeis, og man ble sittende igjen alene og ulykkelig.

Eller så hadde Bea kanskje rett i at Maya var for redd, for forsiktig, redd for å tilby sin kjærlighet til en mann bare for å bli avvist, eller elske noen og miste ham slik Bea hadde gjort  … Hun skjøv vekk de dystre tankene igjen og rettet oppmerksomheten på nytt mot den høye mannen.

Det var i hvert fall ingen fare for feilaktig å tro at han var en sjelefrende, tenkte hun og gned seg på overarmene for å fjerne gåsehuden. Det var ingen grunn til å overanalysere denne uventede fysiske reaksjonen overfor en fremmed. Selv om mange mente, Bea inkludert, at valg ikke hadde noe å si når det kom til tiltrekning, var Maya av den oppfatning at man alltid hadde et valg. Fornuften styrte over følelsene, ikke omvendt.

Og så var det alltid det rent praktiske å ta hensyn til. På dette punktet i livet ville romantikk eller sex – hva var forskjellen? – bare ha vært en hindring. Hun og Bea prøvde å lansere et klesmerke, og én av dem måtte holde hodet kaldt. Søsteren sto midt oppe i en skilsmisse, så Maya måtte holde tøylene alene. Hun kikket bort på Bea. Søsteren stirret ned på telefonen, men Maya så hvor ulykkelig hun var bak den sinte fasaden. Hjertet hennes verket for Bea. Maya var fast bestemt på at hun aldri skulle bli avhengig av en mann for å bli lykkelig.

*

Trengselen og varmen her inne var uutholdelig. Samuele var på nippet til å snu og gå ut igjen i snøværet. Men han hadde to timer å slå i hjel hvis han skulle stole på det han hadde hørt fra kontaktpersonen på flyplassen. Og å traske rundt ute i dette været, var ikke et alternativ.

Det var enda mer irriterende å vite at et privatfly sto klart for ham på rullebanen, men det kunne ikke lette på grunn av været. Han var nødt til å vente her hvis han ville komme seg tilbake til Roma og se broren, Cristiano, før operasjonen.

Han knuget fingrene rundt telefonen i lommen og lurte på om han skulle ringe Cristiano igjen, men bestemte seg for å vente til han fikk bekreftet avreisen. Han ville ikke komme med løfter han ikke kunne holde.

Noen lo høyt bak ham, og han presset leppene irritert sammen. Han ville ikke høre andres glede, han ville ikke være her, han ville, nei, han måtte være hos broren.

Cristiano var i store vanskeligheter som var utenfor hans kontroll, og han var alene fordi kona hans hadde et problem med sykehus. Violetta holdt seg unna alt det stygge i livet. Det så ikke ut til at hun var villig til å støtte mannen hun hadde giftet seg med, selv om noen boret inn i hjernen hans for å finne årsaken til de lammende hodepinene og diverse andre symptomer han hadde lidd av det siste halvåret.

*

«Hun gråt da jeg fortalte henne det», hadde Cristiano sagt.

Samuele ble ikke påvirket av tårer, i hvert fall ikke alle. Selv nå, etter alle disse årene, var minnet om morens tårer vondt å tenke på. Han hadde følt seg så hjelpeløs som barn. Men tårer som bare ble brukt for å manipulere, prellet av på ham. Dessverre var ikke broren like tykkhudet.

Samuele følte en inderlig avsky overfor Violetta, og rynken i pannen ble dypere mens han dro fingrene gjennom det våte håret. Hva var det med mennene i familien hans? Hvorfor hadde de så dårlig dømmekraft når de valgte koner?

Han kunne vel prise seg lykkelig over at han aldri hadde funnet sin såkalte store kjærlighet. Én ting var sikkert: Hvis han noensinne så henne nærme seg, skulle han løpe så fort han kunne i motsatt retning. Samuele smilte kynisk for seg selv. Han var rimelig sikker på at han ikke trengte løpeskoene sine med det første, for kjærlighet var bare oppspinn. Han levde ikke i den siste scenen i en romantisk komedie fra Hollywood.

Han var fordypet i tanker da han gikk bort til baren, så det tok et øyeblikk før spørsmålet som ble rettet til ham, trengte inn. Han så på den unge mannen, og så kikket han ned på tegningen som ble holdt frem mot ham – og krympet seg. Den var god. På papiret så han en mann som var så utilnærmelig at ikke engang hans egen bror kunne betro seg til ham.

Sinnet han følte mot seg selv, frustrasjonen han følte over at han ikke hadde kunnet redde broren fra et giftig ekteskap først, og nå fra denne sykdommen som hadde rammet ham, vellet opp i ham. Han hadde lagt bånd på seg de siste timene, men nå var det slutt på selvbeherskelsen.

«Er dette det beste du kan få til?» snerret han og satte blikket i den unge mannen. «Fremtiden ser ikke særlig lys ut for deg, hva? Jeg håper inderlig du har en plan B.» Et kort øyeblikk kjente han et snev av tilfredsstillelse, men så kom skyldfølelsen.

Snakk om å finne et lett bytte. Denne unge mannen befant seg bare på feil sted til feil tid. Og han hadde en fremtid som Samuele kunne håne, i motsetning til broren hans, som kanskje ikke hadde en fremtid.

Den unge mannen hadde tatt noen skritt tilbake. Samuele hadde fremdeles tegningen i hånden og stakk den andre hånden i lommen for å ta opp lommeboken. Det var alltid enklere å løse et problem med penger enn å si unnskyld, tenkte han kynisk, men før han fikk gitt kunstneren noen penger, dukket en liten skikkelse opp. Hun hadde mørkt, krøllete hår, og under dunjakken hadde hun en oransje genser. Hun formelig kastet seg inn mellom ham og den unge mannen, som tok et skritt tilbake for å unngå en kollisjon.

Hun hadde beveget seg så raskt at Samuele ikke hadde noen formening om hvor hun hadde kommet fra. Plutselig sto hun der og skulte opp på ham med hendene i siden, noe som fremhevet den smale midjen.

Hun snudde seg raskt mot den unge mannen, før hun spiddet ham med blikket igjen. «Han har mer talent i lillefingeren enn du  … du  … har i hele kroppen!» slynget hun mot ham. Hun hevet ikke stemmen, men hun fikk tydelig frem budskapet sitt.

Å si at Samuele ble paff over dette angrepet, ville ha vært en underdrivelse. Under andre omstendigheter ville han ha likt å lytte til stemmen hennes. Den var dyp og hes og sto i kontrast til den nette kroppen.

Det første sjokket gikk over i noe like intenst mens han så inn i de store, brune øynene som lynte av sinne. Tiltrekningen han følte var så sterk at det gjorde vondt. Hun var så utrolig vakker. Han tok inn synet av henne. Antrekket var en kollisjon av ulike farger: Burgunderfarget bukse stukket ned i høye pelsstøvler, oransje genser, turkis dunjakke.

Enten var hun fargeblind, eller så prøvde hun å gjøre inntrykk. Og det funket. Da han så på ansiktet hennes igjen, glemte han alle fargene. Ansiktet var hjerteformet og rammet inn av myke, mørke krøller som hadde løsnet fra hårtoppen. Hun utstrålte en blanding av skjørhet og sensualitet. Den feilfrie huden utstrålte ungdom og vitalitet, den lille oppstoppernesen var søt, men munnen hennes var ikke søt. Den var fyldig og sensuell, og hun spisset leppene mens hun skulte på ham.

Blikket hans dvelte ved munnen hennes. Han var ikke klar over at tiltrekningen han følte syntes i øynene hans. Han kunne ikke huske at han noensinne hadde reagert så voldsomt på en kvinne før.

*

Måten han så på henne på  … Det var bare sinnet som stoppet Maya fra å snu og løpe sin vei. Hun ville ikke at han skulle tro at hun var redd for ham.

Hvis hun virkelig hadde vært modig, ville det aldri ha falt henne inn å bare bli stående og se på at den høye mannen mobbet den unge kunstneren. Men vissheten om at hun hadde vært fristet til å late som ingenting, gjorde henne sint på seg selv, nesten like sint som hun var på denne mannen som ruvet over henne. Noe annet blandet seg med sinnet, en brusende følelse i kroppen. Blikket hans gjorde henne skjelven.

Hun knep øynene igjen, skjøv vekk følelsen av sårbarhet, tok seg sammen med en kraftanstrengelse og åpnet øynene igjen. Heldigvis var det ville uttrykket i øynene hans borte. Hun skjøt frem haken. Hun var ikke en sånn kvinne som smeltet til en pøl på gulvet fordi en mann så ut som om han ville ha henne.

I stedet konsentrerte hun seg om den intense forakten hun hadde sett i øynene hans da han snakket til kunstneren, den snerrende, hånlige minen  … Det var som å se stefaren igjen. Situasjonen hadde vært annerledes, men betydningen var alltid den samme: Du er ubrukelig, verdiløs.

Hun var ikke lenger et barn som satt med hodet bøyd, tok imot og fikk selvfølelsen ødelagt av stefaren. Og hun ville ikke se på at andre ble behandlet på den måten.

«Det er særlig de som ikke forstår seg på kunstnerisk talent som er de verste kritikerne», sa hun. «Du har tydeligvis ingen forståelse  …» Hun mistet tråden da en av lampene som hadde hengt litt etter de andre, plutselig våknet til liv igjen og skinte som en lyskaster rett på den høye mannen. Han var i rampelyset, men det var hun som ble målløs.

Han sukket og trampet av seg restene av snø på støvlene. «Dette har ikke vært noen god dag for meg.»

Stemmen hans var dyp og melodisk med en lett aksent som bare gjorde ham mer interessant.

«Skal det være en trussel?»

«Hvor mye skal du ha for tegningen?» spurte han over hodet på Maya.

«Du tror du kan kjøpe deg ut av alt, antar jeg», mumlet hun bittert. Alt ved ham utstrålte rikdom og arroganse. Hun lot blikket hvile på de brede skuldrene hans. Men så gikk det opp for henne at det ikke bare var sinne som gjorde henne yr og opphisset. Han var en bølle, men hun skammet seg over å innrømme at hun slett ikke var immun mot ham og den magnetiske kraften han utstrålte.

Hun trakk pusten dypt. Hun skulle ikke falle for en komplett fremmed bare fordi han var sexy. «Du har talent», sa hun til kunstneren. «Og du», hun snudde seg mot den høye mannen igjen, «du skal ikke ødelegge folks selvtillit.» Hun skjøt haken trassig frem igjen og så ham inn i øynene.

*

Samuele hadde fått noen stygge blikk i løpet av sitt liv, men ingenting som kunne sammenlignes med den utilslørte forakten han så i øynene til denne fremmede kvinnen.

Hvordan kunne han få henne til å smile? Kanskje hvis han falt død om foran øynene på henne.

«Det er greit  …», begynte kunstneren spakt.

«Ikke be om unnskyldning for andres uhøflighet, og ikke la noen fordreie virkeligheten slik at du fremstår i et dårlig lys. Du må tro på deg selv!»

Jøss. Samuele var irritert, men han måtte smile litt for seg selv også. Hun hadde tydeligvis mye å bale med, men det var ikke hans sak. «Hva er du? Kjæresten hans eller psykologen hans?»

«Jeg er bare en som ikke liker bøller», snerret hun. «Og en stor, tøff mann som deg, hva er det du prøver å kompensere for? Har kjæresten dumpet deg?»

«Lurer du på om jeg er ledig?» glefset han tilbake.

Han ble fornøyd da han så at hun rødmet dypt.

«Det kan du bare drømme om.»

«Jeg har interessante drømmer», sa han slepent.

«Jeg er ikke interessert i drømmene dine, ellers takk», sa hun overlegent.

*

Strømmen gikk igjen uten noe forvarsel. Maya hørte glass som ble knust og fnising og roping. Det var stummende mørkt. Plutselig kjente hun noe lett mot leppene, som en sommerfugls vinger. Hun grøsset og begynte å strekke seg oppover, men berøringen forsvant like brått som den var kommet. Det fikk henne til å lure på om hun hadde innbilt seg det.

Strømmen kom tilbake.

Han var borte.

Hun blunket forvirret da den unge kunstneren ga henne tegningen han hadde laget og så beundrende på henne. «Du er tøff!»

«Det kan du banne på at hun er!»

Det var Beatrice som hadde kommet bort. Hun la armene rundt Maya og ga henne en klem. «Unnskyld for det jeg sa. Jeg vet at du bare prøver å hjelpe meg. Jeg var et monster.»

«Nei  … nei  …»

«Jo, jeg var det, Maya. Jeg tror du har rett. Du vil ikke føle deg så elendig som jeg gjør nå. Hvem var den kjekkasen du sto og kjeftet på?»

«Jeg aner ikke.»

